การประกอบธุรกิจของแต่ละสายผลิตภัณฑ์

ลักษณะของผลิตภัณฑ์และบริการ

บริษัทดำเนินธุรกิจผลิตและจำหน่ายอาหารสัตว์น้ำ ผลิตภัณฑ์ของบริษัท ประกอบด้วย 2 สายการผลิต
ได้แก่ 1 .ผลิตและจำหน่ายอาหารกุ้ง 2. ผลิตและจำหน่ายอาหารปลา
ผลิตภัณฑ์ทั้งสองประเภทของบริษัทเป็นผลิตภัณฑ์ที่มีส่วนผสมจากผลิตภัณฑ์ธรรมชาตินำมาปรุงแต่งในรูปของอาหารเม็ด
โดยมีการเพิ่มวิตามินและแร่ธาตุ และผลิตตามขั้นตอนเพื่อออกจำหน่ายแก่เกษตรกร
โดยมีรายละเอียดดังนี้

ผลิตและจำหน่ายอาหารกุ้ง มีผลิตภัณฑ์หลัก 3 ประเภท ได้แก่

1.  อาหารกุ้งกุลาดำ

2.  อาหารกุ้งก้ามกราม

3.  อาหารกุ้งขาวแวนนาไม

ผลิตและจำหน่ายอาหารปลา มีผลิตภัณฑ์หลัก 3 ประเภท ได้แก่

1.  อาหารปลาดุก

2.  อาหารปลานิล

3.  อาหารปลากินพืช

โดยแต่ละสายผลิตภัณฑ์ประกอบด้วยฝ่ายการผลิต ฝ่ายบริหารวัสดุ ที่อยู่ในสายผลิตภัณฑ์ของตนเอง
และยังมีส่วนกลางสนับสนุนในด้านต่างๆ เช่น ฝ่ายขายและฝ่ายการตลาด ฝ่ายจัดซื้อ
ฝ่ายประกันคุณภาพ ฝ่ายเทคนิค ฝ่ายวิจัยและพัฒนา ฝ่ายทรัพยากรบุคคล และธุรการทั่วไป
รวมถึงมีหน่วยงานตรวจสอบภายในเพื่อทำการตรวจสอบการดำเนินงานของบริษัทอย่างสมบูรณ์เพียงพอ

การตลาดและการแข่งขัน

ลักษณะลูกค้าและกลุ่มลูกค้าเป้าหมาย

ปัจจุบันกลุ่มลูกค้าของบริษัทจะเน้นที่กลุ่มเกษตรกรผู้เพาะเลี้ยงสัตว์น้ำ
และตัวแทนจำหน่ายของบริษัทในแต่ละจังหวัด
โดยบริษัทจะไม่มีนโยบายการขายให้กับลูกค้ารายใดรายหนึ่งเป็นพิเศษเพื่อเป็นการหลีกเลี่ยงการเสียลูกค้า

ปัจจุบันกลุ่มลูกค้าเป้าหมายหลักของบริษัทประกอบด้วย 2 กลุ่ม ได้แก่

  1. ตัวแทนขายในแต่ละจังหวัด ร้อยละ 60

  2. กลุ่มเกษตรกรผู้เลี้ยงสัตว์น้ำ ร้อยละ 40

ลักษณะการจำหน่าย

บริษัทได้กำหนดนโยบายด้านการขาย คือ จำหน่ายทั้งเงื่อนไขเงินสดและเครดิต
โดยเฉพาะเงื่อนไขเงินสดจะมีการให้ราคาส่วนลดที่จูงใจเป็นพิเศษ

การพิจารณาการให้สินเชื่อลูกค้ารายใหม่จะพิจารณาจากประวัติการชำระเงินของลูกค้าที่ผ่านมาที่มีต่อบริษัทอื่นๆ
ผลประกอบการธุรกิจของลูกค้าทั้งวงการสัตว์น้ำและธุรกิจอื่นๆ
ความน่าเชื่อถือในสังคมธุรกิจการงานและส่วนตัว ความน่าเชื่อถือของการค้ำประกัน
ความเป็นไปได้ของแผนธุรกิจและการลงทุน

สำหรับลูกค้าเก่าจะมีการพิจารณาปรับเพิ่มหรือลดวงเงินสินเชื่อของลูกค้าจากประวัติการชำระเงินเป็นหลัก
นอกจากนี้ยังพิจารณาจากผลประกอบการ ความน่าเชื่อถือของการค้ำประกัน ปริมาณการซื้อ
อายุลูกค้า
นอกจากนี้บริษัทยังมีแผนการประนอมหนี้กับลูกค้าบางรายที่ประสบปัญหาจากภัยธรรมชาติเพื่อช่วยให้ลูกค้าสามารถดำเนินธุรกิจต่อไปได้

ช่องทางการจัดจำหน่าย

จำหน่ายผ่านร้านค้าตัวแทนจำหน่ายโดยร่วมกับอาหารสัตว์น้ำของบริษัทอื่นๆ
ซึ่งกระจายอยู่ทุกเขตทั่วประเทศ (ดีลเลอร์) จำหน่ายโดยตรงให้กับเกษตรกรที่เป็นเจ้าของฟาร์ม
หรือเกษตรกรที่รวมกลุ่มเป็นชมรมหรือสหกรณ์อย่างไรก็ตามการจัดจำหน่ายทั้งหมดจะดำเนินการโดยผ่านศูนย์คลังสินค้าของบริษัททั้ง
11 สาขา ที่กระจายอยู่ทั่วประเทศ บริษัทมีสำนักงานทั้งหมดรวม 3 แห่ง และมีศูนย์การขายอาหาร
11 แห่งดังรายละเอียดต่อไปนี้

1. สำนักงานกรุงเทพฯ

เลขที่ 101/3-4 ถนนนเรศ แขวงสี่พระยา เขตบางรัก จังหวัดกรุงเทพฯ 10500

2. สำนักงานใหญ่และโรงงานผลิต

เลขที่ 69/5 หมู่ที่ 5 ถนนพระราม 2 (กม.71) ตำบลบางขันแตก อำเภอเมือง
จังหวัดสมุทรสงคราม 75000

3. สำนักงานเพชรบุรี และโรงงานผลิต

เลขที่ 62 หมู่ที่ 2 ถนน รพช.อู่ตะเภา ตำบลหนองชุมพล อำเภอเขาย้อย จังหวัดเพชรบุรี 76000

4. ศูนย์การขายอาหาร 11 แห่ง

  ---------------------- --------------------------------------------------
  ภาคเหนือ                1) ศูนย์เชียงใหม่

  ภาคกลางและภาคตะวันออก   2) ศูนย์จันทบุรี 3) ศูนย์ฉะเชิงเทรา (แปดริ้ว) 4) ศูนย์อ่างทอง
                         5) ศูนย์โคราช

  ภาคใต้ฝั่งอ่าวไทย          6) ศูนย์สุราษฏร์ธานี 7) ศูนย์เกาะยอ (สงขลา) 8) ศูนย์ชุมพร 9)
                         ศูนย์หัวไทร (นครศรีธรรมราช)

  ภาคใต้ฝั่งอันดามัน          10) ศูนย์ตะกั่วป่า (พังงา) 11) ศูนย์กระบี่
  ---------------------- --------------------------------------------------

กลยุทธ์ทางการตลาด

บริษัทเน้นทางด้านการผลิตสินค้าที่มีคุณภาพและมาตรฐานตามนโยบายของบริษัท
ผลิตด้วยเครื่องจักรที่มีประสิทธิภาพและเทคโนโลยีการผลิตสินค้าที่ดี
ประกอบกับการตรวจสอบคุณภาพสินค้าทุกขั้นตอน
จึงทำให้สินค้าของบริษัทได้รับการรับรองมาตรฐานคุณภาพระดับโลก เช่น ISO 9001 : 2000,
HACCP, และ GMP รวมทั้งเน้นทางด้านการให้บริการที่คำนึงถึงความสะดวกสบายของลูกค้าเป็นหลัก
โดยบริษัทมีศูนย์การจำหน่ายกระจายทั่วประเทศถึง 11
แห่งซึ่งเป็นจุดศูนย์กลางในการกระจายสินค้าให้กับเกษตรกรทั้งรายใหญ่และรายย่อยได้อย่างทั่วถึง

บริษัทมุ่งมั่นปรับปรุงและพัฒนาสินค้าให้มีคุณภาพตรงความต้องการของลูกค้ามากที่สุดเพื่อสร้างความสำเร็จให้แก่เกษตรกรผู้ใช้และตัวแทนจำหน่ายที่นำสินค้าไปขายให้แก่ลูกค้า
ขณะเดียวกันก็ได้เพิ่มผลิตภัณฑ์ให้หลากหลายเพื่อตอบสนองความต้องการของลูกค้าได้ทุกสถานการณ์โดยคำนึงถึงต้นทุนของเกษตรกรเป็นสิ่งสำคัญที่สุด
ความพอใจของลูกค้าในด้านบริการที่มีต่อเนื่องมาหลายปีทางบริษัทก็ได้รักษาจุดแข็งนี้ไว้

การจัดหาผลิตภัณฑ์และวัตถุดิบ

การจัดหาวัตถุดิบและแหล่งที่มาของวัตถุดิบ 

วัตถุดิบที่สำคัญต่อการผลิต คือ

ปลาป่นเป็นแหล่งโปรตีนสำคัญในการผลิตอาหารสัตว์เป็นส่วนผสมมาจากปลาเป็ด
เศษปลาเล็กปลาน้อยหรือหัวปลาที่เหลือจากโรงงานทำปลากระป๋อง
ปลาป่นที่ผลิตได้จะมีคุณภาพหลากหลายดังนั้นในการซื้อขายปลาป่นจึงมีการแบ่งเกรดตามเปอร์เซนต์โปรตีนในปลาป่น
บริษัทมีการใช้ทั้งปลาป่นทั้งในประเทศและนำเข้าจากประเทศเปรูในการผลิตอาหารสัตว์น้ำ

แป้งสาลีผลิตมาจากเม็ดข้าวสาลีและทำการผ่านขบวนการผลิตตามขั้นตอนจนได้เป็นแป้งสาลีที่มีคุณสมบัติตามความต้องการของผู้ใช้

กากถั่วเหลืองเป็นวัตถุดิบที่มีผลพลอยได้จากโรงงานสกัดน้ำมันถั่วเหลือง

ข้าวโพดนับเป็นพืชอาหารที่มีความสำคัญต่ออุตสาหกรรมเลี้ยงสัตว์เป็นอย่างมากเนื่องจากให้พลังงานสูง
ปริมาณการผลิตของข้าวโพดจะขึ้นอยู่กับดินฟ้าอากาศ

ตับปลาหมึกเป็นวัตถุดิบที่ต้องนำเข้าจากต่างประเทศ เป็นวัตถุดิบที่เสริมสร้างไขมันให้แก่สัตว์น้ำ
ซึ่งเป็นวัตถุดิบที่ต้องนำเข้าจากประเทศเกาหลีทั้งสิ้น
เนื่องจากประเทศไทยไม่มีวัตถุดิบที่เหมาะสมในการผลิต

ทั้งนี้วัตถุดิบในการผลิตสินค้าของบริษัทจะมีแหล่งที่มาจากทั้งในและต่างประเทศ
โดยสัดส่วนของวัตถุดิบที่สั่งซื้อภายในประเทศต่อต่างประเทศเป็น 96:4
ในการจัดซื้อวัตถุดิบบริษัทมีนโยบายในการซื้อเพียงพอกับความต้องการใช้เพื่อให้การผลิตเป็นไปอย่างต่อเนื่องและได้รับวัตถุดิบที่มีความสดอยู่เสมอ
รวมทั้งจะต้องซื้อให้ถูกต้องตรงกับลักษณะเฉพาะที่กำหนดโดยผู้ควบคุมสูตรอาหาร
บริษัทจะจัดหาแหล่งวัตถุดิบทั้งภายในประเทศและต่างประเทศรวมถึงมีการจัดซื้อทั้งโดยตรงจากผู้ผลิตและผ่านบริษัทนายหน้าเพื่อให้ได้ราคาที่เหมาะสมเมื่อเปรียบเทียบกับตลาดโดยรวม

ในด้านราคาวัตถุดิบในปีที่ผ่านมา วัตถุดิบหลายๆ
ตัวทั้งจากการซื้อภายในประเทศและต่างประเทศมีราคาสูงขึ้นอย่างเป็นประวัติการณ์เนื่องจากขาดแคลนวัตถุดิบในการผลิต
และการได้รับผลกระทบจากการขึ้นราคาของค่าระวางเรือและค่าน้ำมันในตลาดโลก
ราคาของวัตถุดิบมักจะถูกกำหนดโดยผู้ผลิตรายใหญ่แต่ราคาก็จะเคลื่อนไหวอยู่ในช่วงแคบและเป็นไปตามอุปสงค์อุปทานของตลาด
ดังนั้นทุกบริษัทก็จะมีต้นทุนในการผลิตในทิศทางเดียวกันยกเว้นวัตถุดิบประเภทปลาป่นคุณภาพดีโปรตีนสูงหรือตับปลาหมึกที่ต้องนำเข้าจากต่างประเทศทุกบริษัทจะมีอิสระในการสั่งซื้อและมีต้นทุนที่แตกต่างกันตามภาวะราคาตลาด
อย่างไรก็ตามบริษัทพยายามที่จะบริหารต้นทุนการผลิตอาหารสัตว์โดยหาวัตถุดิบอื่นที่มีราคาถูกทดแทนวัตถุดิบที่ราคาแพง
ถึงแม้ไม่สามารถทดแทนได้ทั้งหมดแต่ก็สามารถช่วยลดต้นทุนลงได้บ้าง
ทำให้ราคาขายยังคงสามารถแข่งขันได้ในตลาดอาหารสัตว์น้ำ วัตถุดิบที่ใช้แทนกันได้เช่น
กากถั่วเหลืองใช้แทนปลาป่น (แต่ไม่เกิน 10 % ของปริมาณปลาป่น) และ
ปลายข้าวใช้แทนข้าวโพดได้

สำหรับในด้านความสัมพันธ์กับผู้จำหน่ายวัตถุดิบนั้น
หากเป็นวัตถุดิบในประเทศบริษัทจะติดต่อกับผู้จัดจำหน่ายที่อยู่ในรายชื่อที่บริษัทพิจารณาว่ามีคุณภาพและมาตราฐานที่ยอมรับได้
โดยบริษัทจะจัดซื้อกับบริษัทที่เสนอราคาต่ำที่สุดหรือราคาที่เหมาะสมเมื่อเปรียบเทียบกับราคาตลาดโดยรวม
สำหรับวัตถุดิบจากต่างประเทศจะมีการทำสัญญาซื้อล่วงหน้าประมาณ 3 เดือนและเป็นคราว ๆ ไป
โดยอาจได้รับผลกระทบบ้างหากสั่งซื้อในช่วงมรสุมซึ่งจะทำให้สินค้ามาถึงล่าช้า
แต่บริษัทได้ทำการป้องกันโดยการจัดเก็บวัตถุดิบไว้ในคลังมากกว่าปกติในช่วงดังกล่าว

หมายเหตุ ในช่วง 3 ปีที่ผ่านมา ไม่มีการจัดซื้อวัตถุดิบจากผู้จำหน่ายรายใดเกินกว่าร้อยละ 30
ของมูลค่าการจัดซื้อวัตถุดิบทั้งหมด รวมทั้งไม่มีข้อผูกพันใดๆ
ว่าจะจัดซื้อวัตถุดิบจากผู้จำหน่ายรายใดเกินกว่าร้อยละ 30 ของมูลค่าการจัดซื้อวัตถุดิบในอนาคต

การผลิต

ปัจจุบันบริษัทมีโรงงานผลิตทั้งสิ้น 2 แห่ง ประกอบด้วย

1.โรงงานสมุทรสงคราม เป็นสำนักงานใหญ่และโรงงานผลิตอาหารปลา ตั้งอยู่ เลขที่ 69/5 หมู่ที่
5 ถนนพระราม 2 (กม.71) ตำบลบางขันแตก อำเภอเมือง จังหวัดสมุทรสงคราม 75000
โทรศัพท์ 0-3477-1401-5 โทรสาร 0-3477-1406
ซึ่งเป็นโรงงานผลิตอาหารปลาที่กำลังการผลิต 30,000 ตันต่อปี

2.โรงงานจังหวัดเพชรบุรี ตั้งอยู่ เลขที่ 62 หมู่ที่ 2 ถนน รพช.อู่ตะเภา ตำบลหนองชุมพล
อำเภอเขาย้อย จังหวัดเพชรบุรี 76000 โทรศัพท์ 0-3244-7681-8 โทรสาร 0-3244-7689
เป็นโรงงานผลิตอาหารกุ้งที่กำลังการผลิต 50,400 ตันต่อปี
และโรงงานผลิตอาหารปลาที่กำลังการผลิต 60,000 ตันต่อปี

ปัจจุบันบริษัทได้วางนโยบายการผลิตสำหรับโรงงานทั้ง 2 แห่งไว้ ดังนี้

1.  ผลิตสินค้าที่มีคุณภาพและตรงกับความต้องการของลูกค้า

2.  รักษามาตรฐานการผลิตและคุณภาพให้สม่ำเสมอตามนโยบายคุณภาพของบริษัท

3.  คัดเลือกวัตถุดิบที่ใหม่และมีคุณภาพดีเพื่อใช้ผลิตสินค้าให้มีสภาพสดใหม่อยู่เสมอ

4.  ใช้เทคโนโลยีที่ทันสมัยเพื่อพัฒนาระบบการผลิต

5.  ลดปริมาณการสูญเสียในกระบวนการผลิตให้มีน้อยที่สุด

6.  ใช้กำลังการผลิตให้เต็มประสิทธิภาพของเครื่องจักร

7.  ปฏิบัติตามข้อกำหนดของระบบคุณภาพ ISO 9001 : 2000, ระบบ HACCP และระบบ GMP

ตารางสรุปกำลังการผลิตและปริมาณการผลิตอาหารสัตว์น้ำ ปี 2546 ถึง ปี 2548

  ----------------------- ---------- -------- -------- --------- -------- --------- --------- --------- ---------
                          อาหารปลา                     อาหารกุ้ง                      รวม                 

  บริษัท                    2546       2547     2548     2546      2547     2548      2546      2547      2548

  กำลังการผลิต (ตัน)         28,000     28,000   51,000   50,400    50,400   50,400    78,400    78,400    101,400

  ปริมาณการผลิตจริง (ตัน)     22,371     27,437   41,807   22,667    23,957   23,798    45,038    51,394    65,605

  การใช้กำลังการผลิต (%)     79.90      97.99    81.97    44.97     47.53    47.22     57.45     65.55     64.70

  อัตราเพิ่มของปริมาณการผลิต   2.58       22.65    52.37    31.41     5.69     (0.67)              14.11     27.65
  (%)                                                                                                   

  บริษัทย่อย                                                                                                

  กำลังการผลิต (ตัน)         -          -        -        25,000    25,000   25,000    25,000    25,000    25,000

  ปริมาณการผลิตจริง (ตัน)     -          -        -        7,689     10,280   6,820     7,689     10,280    6,820

  การใช้กำลังการผลิต (%)     -          -        -        30.76     41.12    27.28     30.76     41.12     27.28

  อัตราเพิ่มของปริมาณการผลิต   -          -        -                  33.70    -13.84              33.70     -13.84
  (%)                                                                                                   

  รวมบริษัทและบริษัทย่อย                                                                                      

  กำลังการผลิต (ตัน)         28,000     28,000   51,000   75,400    75,400   75,400    103,400   103,400   126,400

  ปริมาณการผลิตจริง (ตัน)     22,371     27,437   41,807   30,356    34,237   30,618    52,727    61,674    72,425

  การใช้กำลังการผลิต (%)     79.90      97.99    81.97    40.26     45.41    40.60     50.99     59.65     57.30

  อัตราเพิ่มของปริมาณการผลิต   2.58       22.65    52.37              12.78    (10.57)             16.97     17.43
  (%)                                                                                                   
  ----------------------- ---------- -------- -------- --------- -------- --------- --------- --------- ---------

การส่งเสริมการลงทุน

บริษัท ได้รับสิทธิพิเศษทางภาษีตามพระราชบัญญัติส่งเสริมการลงทุน
โดยการอนุมัติของคณะกรรมการการส่งเสริมการลงทุนตามบัตรส่งเสริมดังรายละเอียดดังนี้

1.  บริษัทฯได้รับสิทธิพิเศษทางภาษีตามพระราชบัญญัติส่งเสริมการลงทุน (พ.ศ. 2520)
    โดยการอนุมัติของคณะกรรมการการส่งเสริมการลงทุนตามบัตรส่งเสริมเลขที่ 1169/2539
    ลงวันที่ 26 กุมภาพันธ์ 2539 ทั้งนี้ภายใต้เงื่อนไขที่กำหนดบางประการ
    สิทธิพิเศษดังกล่าวรวมถึงการได้รับยกเว้นภาษีเงินได้นิติบุคคลสำหรับกำไรสุทธิจากกิจการที่ได้รับการส่งเสริมตามระยะเวลาที่กำหนดแปดปีนับตั้งแต่วันที่เริ่มมีรายได้จากการประกอบกิจการนั้น
    ได้รับลดหย่อนภาษีเงินได้นิติบุคคลสำหรับกำไรสุทธิในอัตราร้อยละห้าสิบของอัตราปกติเป็นระยะเวลาห้าปีนับตั้งแต่วันที่พ้นกำหนดระยะเวลาได้รับการยกเว้นภาษีเงินได้นิติบุคคล
    และได้รับยกเว้นภาษีเงินได้สำหรับเงินปันผลจ่ายให้แก่ผู้ถือหุ้น
    ซึ่งจ่ายจากกำไรของกิจการที่ได้รับการส่งเสริมการลงทุนตลอดระยะเวลาที่ได้รับยกเว้นภาษีเงินได้นิติบุคคล

2.  บริษัทฯได้รับสิทธิพิเศษทางภาษีตามพระราชบัญญัติส่งเสริมการลงทุน (พ.ศ. 2520)
    โดยการอนุมัติของคณะกรรมการการส่งเสริมการลงทุนตามบัตรส่งเสริมเลขที่ 1926
    (2)/2547 ลงวันที่ 3 พฤศจิกายน 2547 ทั้งนี้ภายใต้เงื่อนไขที่กำหนดบางประการ
    สิทธิพิเศษดังกล่าวรวมถึงการได้รับยกเว้นภาษีเงินได้นิติบุคคลสำหรับกำไรสุทธิจากกิจการที่ได้รับการส่งเสริมตามระยะเวลาที่กำหนดแปดปีตั้งแต่วันที่เริ่มมีรายได้จากการประกอบกิจการนั้น
    และได้รับลดหย่อนอากรขาเข้าสำหรับเครื่องจักรตามที่คณะกรรมการพิจารณาอนุมัติและได้รับยกเว้นภาษีเงินได้สำหรับเงินปันผลจ่ายให้แก่ผู้ถือหุ้น
    ซึ่งจ่ายจากกำไรของกิจการที่ได้รับส่งเสริมการลงทุนตลอดระยะเวลาที่ได้รับยกเว้นภาษีเงินได้นิติบุคคล
    บริษัทฯ
    เริ่มมีรายได้จากการประกอบกิจการตามที่ระบุในบัตรส่งเสริมดังกล่าวในไตรมาสที่สามของปี
    2548

นอกจากนี้บริษัทย่อยที่ดำเนินกิจการในเวียดนามได้รับสิทธิพิเศษทางภาษีตามใบอนุญาต
(Investment Licenses) เลขที่ 99/GP-KCN-DN ลงวันที่ 26 พฤศจิกายน 2001
ทั้งนี้ภายใต้เงื่อนไขที่กำหนดบางประการ
สิทธิพิเศษดังกล่าวรวมถึงการได้รับยกเว้นภาษีเงินได้นิติบุคคลสำหรับกำไรสุทธิจากกิจการที่ได้รับการส่งเสริมตามระยะเวลาที่กำหนดสองปี
ซึ่งสิทธิพิเศษดังกล่าวได้ครบกำหนดแล้วในปี 2548

แนวโน้มและภาวะอุตสาหกรรม

ความต้องการอาหารสัตว์

(หน่วย : ตัน)

+------------+-------------+-------------+-------------+-------------+
| ปี          | อาหารกุ้ง     | อัตราเพิ่ม(ลด) | อาหารปลา    | อัตราเพิ่มลด)  |
|            |             | (%)         |             |             |
|            |             |             |             | (%)         |
+------------+-------------+-------------+-------------+-------------+
| 2543       | 440,000     |             | 180,000     |             |
+------------+-------------+-------------+-------------+-------------+
| 2544       | 600,000     | 36.36       | 207,000     | 15.00       |
+------------+-------------+-------------+-------------+-------------+
| 2545       | 430,000     | (28.33)     | 250,000     | 20.77       |
+------------+-------------+-------------+-------------+-------------+
| 2546       | 560,000     | 30.23       | 262,500     | 5.00        |
+------------+-------------+-------------+-------------+-------------+
| 2547       | 544,000     | (2.86)      | 355,500     | 35.43       |
+------------+-------------+-------------+-------------+-------------+
| 2548       | 672,000     | 23.53       | 402,000     | 13.08       |
+------------+-------------+-------------+-------------+-------------+

  แหล่งที่มา : สมาคมอาหารสัตว์ไทย

อุตสาหกรรมอาหารกุ้งต้องพึ่งปัจจัยภายนอก
เนื่องจากผลผลิตกุ้งส่วนใหญ่เป็นการผลิตเพื่อส่งออกไปยังต่างประเทศ
ยอดขายอาหารกุ้งกุลาดำมีการเติบโตอย่างก้าวกระโดดปีละมากกว่า 15% ในช่วงเริ่มต้นแต่บางปี
กลับมีการเติบโตถดถอยลง
เนื่องจากเกิดภาวะโรคระบาดและภาวะราคาตลาดกุ้งสดไม่อำนวยเนื่องด้วยภาวะเศรษฐกิจไม่ดีของผู้ซื้อหลัก
เช่น ประเทศสหรัฐอเมริกา และ ญี่ปุ่น

ใน 2 – 3 ปีที่ผ่านมาประเทศไทยประสบปัญหาหลายๆ ด้านในอุตสาหกรรมกุ้งแช่แข็ง
เช่นการตรวจพบสารเคมีที่ตกค้างในกุ้ง ปัญหาภาษีทุ่มตลาดกุ้งจากประเทศสหรัฐอเมริกา
และปัญหาการระงับสิทธิพิเศษทางภาษีศุลกากร หรือจีเอสพีในสหภาพยุโรป
ทำให้ปริมาณการเลี้ยงกุ้งในประเทศลดต่ำลง ส่งผลกระทบโดยตรงมายังอุตสาหกรรมผลิตอาหารกุ้ง
ปริมาณความต้องการอาหารกุ้งจึงมีน้อยกว่ากำลังการผลิตรวมของอุตสาหกรรม
ทำให้การแข่งขันทวีความรุนแรง หลายๆ บริษัทต้องยอมแบกภาระต้นทุนเพื่อถือครองส่วนแบ่งตลาด
อย่างไรก็ตามหลายๆ
ฝ่ายทั้งภาครัฐและภาคเอกชนก็ได้เข้าร่วมมือกันในการปรับปรุงและเข้มงวดในเรื่องคุณภาพและการตรวจสอบสินค้า
มีการเจรจากับรัฐบาลของสหรัฐอเมริกา รวมถึงการที่สหภาพยุโรปจะเลื่อนเปิดจีเอสพีให้เร็วขึ้น
เพื่อช่วยเหลือประเทศที่ประสบภัยสึนามิซึ่งเป็นการช่วยเพิ่มโอกาสทางด้านการแข่งขันให้กับสินค้ากุ้งไทย
ดังนั้นจากตัวเลขในตารางความต้องการอาหารสัตว์ปี 2548 ที่เพิ่มขึ้นทำให้ปี 2548
เป็นปีที่สดใสของอุตสาหกรรมกุ้งไทย ส่งผลดีให้แก่อุตสาหกรรมอาหารกุ้ง

อุตสาหกรรมอาหารปลาเป็นตลาดที่พึ่งการบริโภคภายในประเทศ มีการเจริญเติบโตปีละมากกว่า
15-20% มาโดยตลอด เนื่องจากปลาเนื้อที่เพาะเลี้ยง พึ่งพาตลาดต่างประเทศเป็นส่วนน้อย
ส่วนใหญ่จะเป็นการบริโภคภายในประเทศมากกว่า

ภาวะการแข่งขัน

ตลาดอาหารกุ้ง

เกษตรกรที่เคยเลี้ยงกุ้งกุลาดำ เปลี่ยนมาเลี้ยงกุ้งขาวแวนนาไมกัน 1-2 ปีแล้ว
เนื่องจากการเลี้ยงกุ้งกุลาดำเกิดปัญหาเรื่องโรคกุ้ง กุ้งเลี้ยงไม่โต และแคระแกรน เป็นต้น
ทำให้เกษตรกรเกือบร้อยละ 90
ของการเลี้ยงกุ้งทั้งหมดหันมาเลี้ยงกุ้งขาวแวนนาไมแทนกุ้งกุลาดำและประสบความสำเร็จเพราะเลี้ยงง่ายกว่ากุ้งกุลาดำ
สามารถเลี้ยงด้วยอาหารกุ้งรวมได้ราคาไม่แพงเหมือนกับอาหารกุ้งกุลาดำ
กุ้งขาวโตเร็วและทนทานกับสภาพแวดล้อมได้ดีกว่า
ทำให้ผู้เลี้ยงสามารถลดต้นทุนการเลี้ยงได้ต่ำกว่ากุ้งกุลาดำ
รวมทั้งอัตรารอดยังสูงกว่ากุ้งกุลาดำซึ่งสามารถให้ผลผลิตประมาณ 1-2 ตัน/ไร่

ศักยภาพการเติบโตของอาหารกุ้งขาวจะมาแทนที่กุ้งกุลาดำ ในปัจจุบันเพิ่มปริมาณจาก 500,000 ตัน
เป็น 700,000 ตัน มูลค่าทางตลาดเพิ่มเป็น 15,000 ล้านบาทโดยประมาณ
เนื่องจากอาหารกุ้งขาวมีราคาต่อกิโลที่ถูกกว่ากุ้งกุลาดำ
แนวโน้มการแข่งขันในตลาดอาหารกุ้งยังคงรุนแรงและจะทวีความรุนแรงมากขึ้นเนื่องจากแต่ละบริษัทมีกำลังการผลิตเหลือมากกว่าความต้องการของตลาด
นอกจากนี้การเลี้ยงกุ้งกุลาดำซึ่งเป็นจุดเด่นและเป็นตัวทำรายได้กำลังจะหายไปเพราะสายพันธุ์กุ้งและปัญหาการเพาะเลี้ยงที่ไม่ประสบผลสำเร็จ
เกษตรกรจึงหันมาเลี้ยงกุ้งขาวทดแทน
ปริมาณการเลี้ยงกุ้งขาวจึงทดแทนปริมาณการเลี้ยงกุ้งกุลาดำเพิ่มขึ้นอย่างรวดเร็ว

ตลาดอาหารปลา

ในปี 2548 ปริมาณการเลี้ยงปลามีเพิ่มมากขึ้นโดยเฉพาะปลานิลและปลาทับทิม
ซึ่งมีการเลี้ยงกันอย่างแพร่หลายทั่วทุกพื้นที่ของประเทศไทย
อีกทั้งยังมีการส่งเสริมให้มีการเลี้ยงปลาชนิดอื่นๆเป็นเชิงพาณิชย์เพิ่มมากขึ้น เช่น ปลาหมอไทย
ปลากด
ปัจจัยที่ส่งผลให้มีการเลี้ยงปลาเพิ่มมากขึ้นเนื่องจากประชาชนหันมาสนใจบริโภคปลาเพิ่มมากขึ้นเนื่องจากค่านิยมในการรักษาสุขภาพ
โดยมีความเข้าใจว่าเนื้อปลาเป็นอาหารโปรตีนคุณภาพสูง อุดมไปด้วย กรดดีเอชเอ โอเมก้า 3
บำรุงสมอง ลดกรดไขมัน ฯลฯ การบริโภคปลาภายในประเทศจึงเพิ่มขึ้นอย่างต่อเนื่อง
จำนวนผลผลิตปลาทั้งหมดยังคงเน้นการบริโภคภายในเป็นหลักมีการแปรรูปส่งออกบ้างเพียงเล็กน้อย
แต่มีแนวโน้มจะมีการแปรรูปส่งออกเพิ่มมากขึ้นโดยมีบริษัทไต้หวันเข้ามาลงทุนสร้างโรงงานแปรรูปเนื้อปลาจำนวนหลายราย

ในด้านการแข่งขันการผลิตอาหารปลาเพื่อสนองความต้องการของผู้เพาะเลี้ยงในระยะเวลาหลายปีที่ผ่านมา
ถึงแม้จะมีการแข่งขันที่สูงขึ้นแต่ยังถือว่าไม่รุนแรงมากนัก
เนื่องจากมีความต้องการและกำลังการผลิตที่ไม่เกินความต้องการ
อย่างไรก็ตามตลาดอาหารปลานับเป็นตลาดที่ดึงดูดใจให้กับผู้ผลิตอาหารปลารายใหม่ ๆ
เข้ามาสู่ตลาดเพื่อขอส่วนแบ่งทางการตลาดและเก็บเกี่ยวผลกำไร

ศักยภาพการแข่งขัน

บริษัทมุ่งเน้นการให้บริการแก่ลูกค้าเป็นปัจจัยสำคัญ โดยมีศูนย์จำหน่ายอาหาร 11 แห่งทั่วประเทศ
เพื่ออำนวยความสะดวกแก่ลูกค้าทั้งรายใหญ่และรายย่อยในการรับสินค้า

บริษัทเน้นผลิตสินค้าที่ได้มาตรฐาน
มีคุณภาพสูงด้วยเครื่องจักรที่มีประสิทธิภาพและเทคโนโลยีการผลิตสินค้าที่ดี
ประกอบกับระบบการตรวจสอบคุณภาพสินค้าทุกขั้นตอน
จึงทำให้สินค้าของบริษัทได้รับรองมาตรฐานคุณภาพระดับโลก

ผู้บริหารของบริษัทเป็นผู้ที่มีประสบการณ์ในธุรกิจ
นอกจากนี้ยังมีบุคลากรในระดับปฏิบัติที่มีความสามารถ มีความเชี่ยวชาญในการทำงาน
จึงทำให้การดำเนินงานของบริษัทมีการขยายตัวอย่างต่อเนื่องตลอดมา

สภาพแวดล้อม

นอกเหนือจากการให้ความสำคัญด้านคุณภาพและมาตรฐานการผลิตแล้ว
บริษัทยังให้ความสำคัญในการดูแลรักษาสิ่งแวดล้อมของโรงงานเป็นอย่างดี
โดยโรงงานของบริษัทได้ปฏิบัติตามข้อกำหนดกองตรวจโรงงานและสำนักสิ่งแวดล้อม
กระทรวงอุตสาหกรรม ตลอดมาอย่างเคร่งครัดทั้งในด้านการบำบัดกากอุตสาหกรรม
การบำบัดน้ำเสียตามธรรมชาติ ที่ผ่านมาในอดีตในปี 2547 และปี 2548
บริษัทมีค่าใช้จ่ายเกี่ยวกับการควบคุมดูแลระบบน้ำเสียเท่ากับ 109,653.60 และ 114,147.60
บาทตามลำดับ

บริษัทยังมีการติดตั้งเครื่องกำจัดกลิ่นเพื่อดักจับไม่ให้กลิ่นอาหารสัตว์ส่งกลิ่นออกไปสู่ภายนอก
ทั้งในโรงงานสมุทรสงครามและโรงงานเพชรบุรีรวมจำนวน 3 เครื่อง
คิดเป็นจำนวนเงินทั้งสิ้นประมาณ 5.2 ล้านบาท

หมายเหตุ ในปี 2545 บริษัทได้รับหนังสือจากสำนักงานอุตสาหกรรมจังหวัดสมุทรสงคราม 1 ครั้ง
เนื่องจากน้ำทิ้งที่ออกจากโรงงานมีคุณสมบัติไม่เป็นไปตามกำหนดในประกาศกระทรวงอุตสาหกรรม
ฉบับที่ 2 (พ.ศ. 2539) หมวด 4 ข้อ 14
คณะกรรมการเปรียบเทียบคดีจึงได้กำหนดค่าปรับเป็นจำนวนเงิน 30,000 บาท
และตั้งแต่นั้นมาบริษัทได้ควบคุมดูแลระบบบำบัดน้ำเสียอย่างใกล้ชิดเพื่อให้อยู่ในมาตรฐานตามที่กำหนดอย่างเคร่งครัด